20.11.2020.

*(aktualizēti 08.12.2020.)*

**Ieteikumi sociālo pakalpojumu sniegšanai ārkārtējās situācijas laikā**

*(Ieteikumi ir saskaņoti ar Veselības ministriju)*

Lai pieaugot Covid-19 izplatībai Latvijā maksimāli pasargātu ilgstošas sociālās aprūpes un sociālās rehabilitācijas institūcijās dzīvojošās personas, Ministru kabinets ar 2020.gada 6.novembra rīkojumu Nr.655 **“Par ārkārtējās situācijas izsludināšanu” (**turpmāk – MK rīkojums Nr.655) ir noteicis papildu ierobežojumus Covid-19 izplatības novēršanai.

**Ārkārtējās situācijas laikā ir piemērojami normatīvie akti Covid-19 infekcijas izplatības un seku pārvarēšanas jomā, tai skaitā** Ministru kabineta 2020.gada 9.jūnija noteikumi Nr.360 "Epidemioloģiskās drošības pasākumi Covid-19 infekcijas izplatības ierobežošanai" (turpmāk – MK noteikumi Nr.360), izņemot tās normas, kuras atbilstoši rīkojuma 3.punktam laikā, kamēr valstī ir noteikta ārkārtējā situācija, nav jāpiemēro, jo tās ir noteiktas MK rīkojumā Nr.655, piemēram, prasības, kas nosaka pulcēšanās ierobežojumus.

Tādējādi aizvien ir spēkā Covid-19 infekcijas izplatības pārvaldības likums, kas nosaka vispārējo tiesisko kārtību un atbilstošus piesardzības pasākumus saistībā ar Covid-19 izplatības ierobežošanu, valsts institūciju darbības pamatprincipus, ieskaitot pakalpojumu sniegšanu pēc ārkārtējās situācijas beigām, atbilstošus piesardzības pasākumus un ierobežojumus privātpersonām, kā arī īpašus nosacījumus sociālās un veselības aprūpes pakalpojumu nodrošināšanai Covid-19 izplatības periodā.

Saskaņā ar minētā likuma 2.panta pirmo daļu pakalpojumu sniegšanu, tai skaitā sociālo pakalpojumu sniegšanu organizē:

1. **iespēju robežās attālināti**, **neierobežojot privātpersonu tiesības un neradot pārmērīgu administratīvo slogu institūcijai;**
2. **klātienē tikai tad, ja tos nav iespējams sniegt attālināti**, nodrošinot nodarbināto un pakalpojumu saņēmēju drošību atbilstoši epidemioloģiskās drošības prasībām un rekomendācijām.

Vienlaikus spēkā ir MK noteikumu Nr.360 epidemioloģiskās drošības nosacījumi sociālo pakalpojumu sniegšanai un saņemšanai *(jāņem vērā kontekstā ar MK rīkojuma Nr.655 5.32. – 5.34. apakšpunktos noteikto):*

1. **Ilgstošas sociālās aprūpes un sociālās rehabilitācijas institūcija sniedz pakalpojumus, ja:**

* personai, kas tiek ievietota institūcijā, sadarbībā ar ģimenes ārstu ne agrāk kā divas dienas pirms ievietošanas veikts Covid-19 tests un tas ir negatīvs, izņemot bērnus, kuriem nekavējoties (ārkārtējos gadījumos) nepieciešams nodrošināt uzturēšanos krīzes centrā vai ilgstošas sociālās aprūpes un sociālās rehabilitācijas institūcijā;
* personai, kas tiek pārvesta no stacionārās ārstniecības, ne agrāk kā divas dienas pirms iestāšanās institūcijā veikts Covid-19 tests;
* persona pēc uzņemšanas institūcijā 14 dienas atrodas pašizolācijā.

1. **Pārējos sociālos pakalpojumus ar izmitināšanu sniedz personai bez elpceļu saslimšanas pazīmēm, ja viņa atbilst vienai no šādām prasībām:**

* persona var uzrādīt dokumentu, ka viņai veikts Covid-19 tests ne agrāk kā trīs dienas pirms iestāšanās institūcijā un tas ir negatīvs;
* personai ir ne agrāk kā nedēļu pirms ierašanās institūcijā izsniegta ārstējošā vai ģimenes ārsta izziņa par kontrindikāciju neesību pakalpojuma saņemšanai.

**Papildus jau noteiktajiem nosacījumiem, MK rīkojumā Nr.655 ir ietverti šādi nosacījumi:**

1. **Ilgstošas sociālās aprūpes un sociālās rehabilitācijas institūcijas** (turpmāk – institūcijas) jaunus klientus var uzņemt *(vai jauni klienti minētajās institūcijās var tikt ievietoti)*, izvērtējot iespēju garantēt klienta drošību un nepieciešamību pakalpojumu saņemt nekavējoties(tai skaitā bez vecāku gādības palikuša bērna ievietošana institūcijā), kā arī pakalpojuma sniegšanai nepieciešamos resursus, prioritāri nodrošinot aprūpi.

***! Gadījumos, kad institūcijā ir izsludināta karantīna, jaunu klientu ievietošana netiek veikta.***

***!*** *Pirms lēmuma par ilgstošas sociālās aprūpes un sociālās rehabilitācijas pakalpojuma nepieciešamību pieņemšanas, sociālajam dienestam ir jāizvērtē nepieciešamība pakalpojumu saņemt nekavējoties un tas jāņem vērā piešķirot pakalpojumu (vai par to jāinformē Sociālās integrācijas valsts aģentūra, ja nepieciešams valsts finansēts pakalpojums).*

Institūcija uz ārkārtējās situācijas laiku var samazināt sociālās rehabilitācijas pakalpojumu apjomu, ja objektīvu apstākļu dēļ*(piemēram, lielam skaitam institūcijas personāla ir darbnespēja/karantīna/pašizolācija un aizvietot objektīvi nav iespējams)*tos pilnā apmērā nodrošināt nav iespējams*(lai neradītu situāciju, ka personas, kurām nav saglabātas vai ir ierobežotas pašaprūpes spējas, paliek bez aprūpes). Līdz ar ārkārtējās situācijas atcelšanu, sociālās rehabilitācijas pakalpojumu nodrošināšana, ievērojot epidemioloģiskās drošības prasības, ir atjaunojama pilnā apmērā bez kavēšanās.*

***! Izņēmuma gadījumā,*** ***ja no stacionārās ārstniecības iestādes tiek izrakstīts klients, kuram ir diagnosticēts Covid-19, bet kuram atbilstoši ārstējošā ārsta norādītajam vairs nav nepieciešama ārstēšanās stacionārajā ārstniecības iestādē (nav izteiktu simptomu), institūcija nodrošina tā uzņemšanu, nodrošinot klienta nošķirtu ievietošanu izolācijas telpā un visus karantīnas pasākumus.***

1. **Pārējie sociālo pakalpojumu sniedzēji, kas sniedz sociālos pakalpojumus ar pilnu vai daļēju izmitināšanu,** turpina tos sniegt, nodrošinot epidemioloģisko drošības prasību ievērošanu un nepieciešamos piesardzības pasākumus.

Ar Ministru kabineta 2020.gada 24.novembra rīkojumu Nr.674 “Grozījumi Ministru kabineta 2020.gada 24.novembra rīkojuma Nr.655“**Par ārkārtējās situācijas izsludināšanu”” veikti grozījumi** 5.34.3.apakšpunktā, to papildinot to aiz vārdiem *“un tas ir negatīvs”* ar vārdiem *“vai klientam ir  ģimenes ārsta izsniegta izziņa, ka persona ir izslimojusi Covid-19”*. **Tādējādi paplašināts to personu loks, kuri var saņemt sociālās rehabilitācijas un psihosociālās rehabilitācijas pakalpojumus.**

**Sociālo pakalpojumu bez izmitināšanas nodrošināšana**

Saglabājas nosacījums par pakalpojumu sniegšanu attālināti, un tikai tad, ja tas nav iespējams, - klātienē, ievērojot epidemioloģiskās drošības prasības *(tai skaitā distances ievērošana, individuālo aizsardzības līdzekļu (IAL) un dezinfekcijas līdzekļu (DL) lietošana, pulcēšanās ierobežojumi telpās u.c.)*, pirms pakalpojuma sniegšanas uzsākšanas pārliecinoties, ka klientam ir veikts Covid-19 tests un tas ir negatīvs, klients nav Covid-19 slimnieka kontaktpersona un viņam nav saaukstēšanās simptomi, paaugstināta ķermeņa temperatūra.

Papildus - izvērtēt iespējas vienkāršot administratīvās procedūras (*kastītes iesniegumu uc. dokumentu ievietošanai, attālinātu konsultāciju iespējas, utt.).*

**Prioritāri ir nodrošināmi individuālie pakalpojumi** (*sociālie darbinieku, psihologu, ģimenes asistentu, atbalsta personu , utt. konsultācijas),* iepriekš saskaņojot vizītes, lai nepieļautu klientu pulcēšanos, kā arī nodrošinot epidemioloģiskās drošības prasību ievērošanu, t.sk. nodrošinot, ka arī klienti lieto aizsargmaskas un dezinficē rokas *(nodrošinot aizsargmasku un dezinfekcijas līdzekļa pieejamību).*

**Pakalpojumi, kas vienlaicīgi tiek sniegti vairākiem klientiem** *(p., specializētās darbnīcas),* var tikt sniegti, ja klientam ir veikts Covid-19 tests un tas ir negatīvs, klients nav Covid-19 slimnieka kontaktpersona un viņam nav saaukstēšanās simptomi, paaugstināta ķermeņa temperatūra,vienlaikus organizējami stingri ievērojot pulcēšanās ierobežojumus, epidemioloģiskās drošības prasības.

***! Izņēmuma gadījumā,*** *ja**izvērtējot klienta psihoemocionālo stāvokli tiek konstatēts, ka pakalpojuma nesniegšana var pasliktināt personas psihoemocionālo stāvokli vai veselību, ģimenes asistenta pakalpojums, atbalsta personas pakalpojums, sociālā darbinieka, aprūpētāja pakalpojums var tikt sniegts arī tad, ja COVID-19 tests nav veikts, pirms tam pārliecinoties, ka klients nav Covid-19 slimnieka kontaktpersona un viņam nav saaukstēšanās simptomi vai paaugstināta ķermeņa temperatūra. Šajā situācijā obligāti ir nodrošināmi pārējie* *epidemioloģiskās drošības pasākumi, t.sk. darbiniekiem jānodrošina individuālo aizsarglīdzekļu lietošana.*

**MK rīkojuma Nr.655 5.35.apakšpunktā ir noteikti papildu pienākumi darba devējam COVID-19 izplatības ierobežošanai:**

1. nodrošināt darbiniekiem attālinātā darba iespējas, ja darba specifika to pieļauj un darbiniekam ir iespējas mājās pilnvērtīgi veikt darba pienākumus;
2. darbam klātienē nodrošināt darbiniekiem individuālos aizsardzības līdzekļus, kas ir nepieciešami darba pienākumu veikšanai(piemēram, mutes un deguna aizsegus, priekšautus, virsvalkus);
3. noteikt pasākumus Covid-19 izplatības ierobežošanai darba kolektīvā, nosakot atbildīgo personu par šo pasākumu ieviešanu darbavietā un informējot darbiniekus par minētajiem pasākumiem.

**Sociālo pakalpojumu sniedzējiem ar izmitināšanu vai daļēju izmitināšanu:**

* Jānodrošina darbinieku drošību, apzinoties, ka infekcijas gadījumā iespējas sniegt pakalpojumu būs ierobežotas (institūcijās) vai pat apdraudētas vispār;
* Jāizdod rīkojums, nosakot institūcijā veicamās darbības ārkārtējās situācijas laikā *(epidemioloģiskās drošības un piesardzības pasākumi, darbinieku pienākumi un atbildība, klientu pienākumi ierodoties institūcijā, utt.)****.***

***Informācijai:***

*Labklājības ministrija 2020.gada 8.oktobra vēstulē Nr.36-1-04/1467 “Par epidemioloģiskās drošības prasību ievērošanu” aicināja Latvijas pašvaldībām sniegt atbalstu epidemioloģiskās drošības prasību nodrošināšanā visiem sociālo pakalpojumu sniedzējiem, kuri darbojas pašvaldības administratīvajā teritorijā.*